《捣衣篇》
明代·许恕

妾本良家女，嫁为荡子妻。荡子远从军，戍北又征西。

井梧叶黄秋露白，络纬悲啼玉阶侧。家家刀尺动寒衣，妾守空房閒不得。

自开故箧为检寻，含情和泪捣秋砧。愿将有限平生力，碎尔天涯铁石心。

凉风凄凄月皎皎，千声万声天未晓。作劳无意数更深，独有残灯照人老。

作者简介：许恕（公元？年至一三七四年）字如心，江阴人。生年不详，卒于明太祖洪武七年。至正中，荐授澄江书院山长，旋弃去。会天下已乱，乃遁迹卖药于海上，与山僧野人为侣。善自晦匿，罕相识者，故征召不之及。恕著有《北郭集》六卷，补遗一卷，（均《四库总目》）他的诗意沉郁，而音节高朗。